Overvåkningsbilder viser denne bilen ved drapsåsted
MMS/SMS: 2200 E-post: 2200@vg.no Tlf: 22 00 00 00 Teorien om et mulig hevndrap er foreløpig et av de sterkeste sporene politiet har etter at 44 år gamle Khai ble funnet drept i et parkeringshus på Grønland for drøye to uker siden. Om lag 18 timer etter at familiefaren ble funnet livløs i en bil, stod en BMW stasjonsvogn i full fyr på parkeringsplassen utenfor Romerikssenteret på Kløfta.VG får opplyst at politiet har innhentet overvåkningsbilder fra parkeringshuset som viser den aktuelle bilen i tidsrommet da familiefaren ble funnet drept.* DRAPSOFFERET- KHAI NGOC DINH (44): Khai Ngoc Dinh (44) ble natt til 17. juni funnet drept. Kioskeieren fra Rælingen kom fra Vietnam på starten av 1990-tallet, og etterlater seg en kone og et mindreårig barn. Familiefaren ble dømt og senere frikjent for å ha forsøkt å drepe en 39 år gammel norsk-vietnameser. * TIDLIGERE OFFER (39) FRA ROMERIKE: Den 39 år gamle norsk-vietnameseren ble livstruende skadet da han våren 2012 ble stukket ned med en spiss gjenstand. Episoden skjedde på et samlingsted for vietnamesere i Oslo, og det var mange vitner i saken. * DE DRAPSSIKTEDE 1. KVINNE (34) FRA ROMERIKE: Søsteren til mannen som Khai ble frikjent for å ha forsøkt å drepe. Kvinnen har to mindreårige barn. Erkjenner ikke straffskyld 2. MANN (37) FRA STAVANGER: Broren til mannen som Khai ble frikjent for å ha forsøkt å drepe. Han var først siktet for etterfølgende bistand. Erkjenner ikke straffskyld. 3. MANN (35) FRA ROMERIKE: Står registrert som eier av en utbrent BMW som politiet knytter til drapet. Er samboer med drapssiktet kvinne (34). Erkjenner ikke straffskyld. 4. MANN (21) FRA ROMERIKE: Nevøen til mannen som Khai ble frikjent for å ha forsøkt å drepe. Ble først siktet for etterfølgende bistand. Erkjenner ikke straffskyld. 5. MANN (29) FRA ROMERIKE: I familie med mannen som Khai ble frikjent for å ha forsøkt å drepe. Erkjenner ikke straffskyld. PS! Ytterliggere fire personer er siktet for etterfølgende bistand. Alle fire ble løslatt fredag 20. juni. - Vi knytter bilen til drapet, men detaljene ønsker jeg ikke å gå nærmere inn på nå, sier politiadvokat Hans-Christian Ingebrigtsen til VG. Den utbrente bilen er registrert på en 35 år gammel mann som er siktet for drapet. - Slike bilder er ukjente for meg og ham, og kan vanskelig kommenteres. Han fastholder at han ikke har noe med drapet å gjøre, sier mannens forsvarer, John Christian Elden, til VG. Påtalemyndigheten vil fredag begjære to nye uker i full isolasjon for de fire drapssiktede. - Vi vil begjære full isolasjon i to nye uker for alle fire, sier Ingebrigtsen.VG har tidligere omtalt hvordan Khai levde i frykt etter at han i januar ble frikjent for et drapsforsøk. Tre av de fire drapssiktede er i familie med det tidligere offeret - en 39 år gammel mann. Broren (37), søsteren (34) og nevøen (21) nekter alle straffskyld, og søsteren har tidligere uttalt at det å hevne sin bror aldri har vært et tema. Den 37 år gamle broren fra Stavanger skal ifølge opplysninger gitt til politiet ha kommet til Oslo noen dager før drapet. Personer i miljøet skal da ha advart Khai om at han måtte passe seg og være på vakt. 37-åringen skal ha uttrykt sterke ønsker om at Khai skulle få oppleve de samme smertene som hans bror hadde fått oppleve etter at han ble livstruende skadet våren 2012. Advokat Christine Hamborgstrøm var i disse rettssakene forsvareren til den drepte 44-åringen. Hun representerer nå enken til Khai, som etterlater seg en mindreårig sønn. - Hun er fremdeles i sjokk og i dyp sorg, sier Hamborgstrøm til VG.
Politiet har sikret seg overvåkningsbilder som viser denne BMW-en ved åstedet i samme tidsrom som da familiefaren Khai Ngoc Dinh (44) ble funnet drept.